

# Татарстанда “Туристлык-БДИ” өчен алшартлар күренми

*25.02.2014*


Татарстанда “Туристлык-БДИ” өчен алшартлар күренми, дип белдерде бүген ТР Хөкүмәте Йортында узган брифингта ТР мәгариф һәм фән министры урынбасары, министрлыкның күзәтчелек һәм контроль идарәсе җитәкчесе Равил Хәмитов.


9 һәм 11 сыйныфларның дәүләт имтиханнарын тапшыру процедурасында яңа үзгәрешләр турында сөйләгәндә Равил Хәмитов “Туристлык-БДИ” кебек күренешне дә искә алды. 11 сыйныф укучыларының республика эчендә бер мәктәптән икенче мәктәпкә һәм башка субъектка күчүе шулай атала.


Хәзерге вакытта укучылар хәрәкәтенең айлык мониторингы дәвам итә. 9 укучы Татарстаннан РФ нең башка субъектларына, ә берсе Чехиягә күчеп киткән. Шул ук вакытта Татарстанга 8 укучы күчеп килгән.


“Бу укучылар аерым игътибар үзәгендә. Безнең карашка, Татарстанда “БДИ-туристлык” өчен ниндидер алшартлар яисә тенденцияләр күренми”, дип белдерде Равил Хәмитов.




*“Татар-информ” МА*
Татарстанда “Туристлык-БДИ” өчен алшартлар күренми